Kamal Qureshi (SF), 2011-05-26:
Jeg vil også gerne starte med at takke udenrigsministeren for en meget klar og detaljeret forklaring på, hvorfor et demokratisk samfund som det danske skal have et center som menneskerettighedscenteret eller andre lignende institutioner, som kan holde myndighederne i ørerne.
Det er afgørende, at vi har nogle uafhængige centre, uafhængige institutioner, som kan kritisere myndighederne, det er en del af hele det setup, der er omkring et demokrati.
Demokrati handler ikke bare om flertallets ret til at gøre, hvad man vil, det handler i lige så høj grad om, at det demokratiske regelsæt overholdes, så man også sikrer minoriteters rettigheder, og det er ikke kun de etniske, sociale og seksuelle mindretal, men også mindretal i forhold til tro eller politiske holdninger.
Det overrasker mig sådan set ikke særlig meget, at Dansk Folkeparti kommer med det her angreb på menneskerettighedscenteret.
Allerede da Dansk Folkeparti sammen med regeringen dannede et flertal og kom til magten i 2001, var menneskerettighedscenteret en af de institutioner, som Dansk Folkeparti pegede på der skulle ske afgørende ændringer af, oven i købet krævede man ved navns nævnelse instituttets direktør fyret for at have politiseret.
Så det kommer ikke bag på mig, og jeg tror heller ikke, det kommer bag på mange af dem, der kender Dansk Folkepartis holdning til menneskerettighedscenteret, og i det hele taget kritikere, at man angriber menneskerettighedscenteret.
Man skal også huske på, at for ikke så længe siden var det jo lige præcis menneskerettighedscenteret og andre institutioner, som var med til at påpege, at den tidligere integrationsminister og ministeriets forvaltning af reglerne om tildeling til af dansk statsborgerskab var i strid med konventionerne, og det førte til, at ministeren måtte træde tilbage.
I den sammenhæng udtalte Dansk Folkeparti jo, at det var de sådan set ligeglade med, og de har også flere gange udtalt, at de sådan set var ligeglade med internationale konventioner.
Det, der er det afgørende, når der træffes afgørelser efter nogle internationale regler og konventioner, er, at især de lande, der som Danmark er den lille dreng eller lille pige i skolegården, har gavn af det, fordi de regler i allerhøjeste grad er med til at stække dem, der har mest magt, sådan at det ikke bliver dem, der kan bestemme, hvad der foregår internationalt, men er med til at lave nogle fælles spilleregler, som alle uanset størrelse skal rette sig efter.
Og det er klart, at det har lande, som er små i størrelse ligesom Danmark, mest gavn af, hvorimod lande som Frankrig, Tyskland, USA, Kina, Indien og Brasilien kunne være ligeglade, fordi de har så meget magt og styrke, at de rent faktisk i princippet kan gøre, hvad de vil, hvis ikke der var nogle internationale regelsæt, som gør, at de skal overholde det sæt spilleregler.
Så synes jeg også, at man her til slut kunne stille et polemisk spørgsmål, hvis det er, at det danske menneskerettighedscenter kun må kritisere andre lande for overtrædelse af menneskerettighederne.
Hvorfor skal de kunne det? kan man så spørge Dansk Folkeparti.
Dansk Folkeparti har ved adskillige tidligere lejligheder sagt, at de ikke gider lytte til, hvad andre lignende institutioner i Europa eller i EU-sammenhænge eller i FN-sammenhænge siger, når de kritiserer Danmark for overtrædelse af menneskerettighederne.
Hvorfor pokker skal vi så bruge penge på at have et dansk menneskerettighedscenter, som kun må kritisere andre lande – de må ikke kritisere danske myndigheder – hvis det er, at Dansk Folkeparti ikke gider lytte, når andre landes institutioner eller europæiske institutioner kritiserer Danmark?
Det synes jeg i hvert fald ikke giver nogen mening.
Så selvfølgelig er vi klart afvisende over for det her forslag.
Vi mener, det er afgørende, at vi har et menneskerettighedscenter, et stærkt uafhængigt menneskerettighedscenter, og på samme måde, som vi støtter landene i Nordafrika, landene i Mellemøsten, også Kina, i, at de skal have de her institutioner, som kan komme med kritik af overtrædelse af menneskerettighederne internt i landene, ønsker vi, at der selvfølgelig som en del af et internationalt samarbejde skal være en lignende institution i Danmark, som også kan kritisere de danske myndigheder.